Markmið leiðréttingarinnar náðust að fullu Home / Greinar / Markmið leiðréttingarinnar náðust að fullu Markmið leiðréttingarinnar náðust að fullu Í skýrslu fjármála - og efnahagsráðherra um niðurfærslu verðtryggðra fasteignalána sést svart á hvítu hversu vel hefur tekist til við leiðréttinguna . Hvert orð sem sagt var um leiðréttinguna hefur staðið eins og stafur á bók . Hvert skref var í samræmi við áætlun . Ástæða er til að þakka þeim stóra hópi sem gerði þetta verkefni að veruleika . Leiðréttingin kemur til af forsendubresti og varð að helsta kosningamáli alþingiskosninga árið 2013 eins og flestir muna . Þeir sem urðu fyrir tjóni vegna ófyrirséðrar hækkunar á höfuðstól verðtryggðra húsnæðislána fá tjónið bætt , óháð „ stétt eða stöðu “ . Fyrir þessari aðgerð eru 1 ) réttlætisrök – almenningur varð fyrir forsendubresti og sértækar aðgerðir skiluðu takmörkuðum árangri , 2 ) jafnræðisrök – lánaform á ekki að ákvarða örlög heimila , 3 ) sanngirnisrök – tjón almennings af bankahruninu var verulegt og 4 ) efnahagsleg rök – há skuldsetning heimila dregur úr krafti efnahagslífsins . Leiðréttingin byggir á samspili beinnar niðurfærslu höfuðstóls og skattleysis séreignarsparnaðar til lækkunar höfuðstóls húsnæðislána . Þeir sem nýta báða liði leiðréttingarinnar geta lækkað húsnæðisskuldir sínar um rúmlega 20% . Leiðréttingin leiðir einnig til tekjujöfnuðar enda kemur hún hlutfallslega langbest út fyrir þá tekjulægri . Hún líkist mest krónutöluhækkunum í kjarasamningum . Leiðrétting þeirra 10% sem lægstar hafa tekjurnar nemur rúmlega 60% af árstekjum þeirra en um 8% hjá þeim 10% sem hæstar hafa tekjurnar . Dreifing leiðréttingarinnar eftir tekjum er til muna jafnari en dreifing fyrri úrræða , svo sem 110% leiðarinnar . Fulltrúar stjórnarandstöðuflokkanna , hvort heldur þeir tjá sig á þingi eða á leiðarasíðu Fréttablaðsins , eiga erfitt með að sætta sig við velheppnaða leiðréttingu . Bankaskattur á slitabú fallinna fjármálafyrirtækja var lagður á til að brúa það bil í tíma sem yrði á milli lausnar á vanda þjóðarbúsins vegna slitabúa bankanna og leiðréttingarinnar . Nú liggur hins vegar fyrir að svigrúmið , sem margir töldu fyrir kosningar að væru sjónhverfingar einar , er meira en fyrirheit voru gefin um fyrir kosningar . Það liggur líka fyrir að það var miklu meira en nóg til að standa undir lækkun skulda heimilanna , rétt eins og lofað var fyrir kosningar . Sigmundur Davíð Gunnlaugsson Greinin birtist í Fréttablaðinu 1. júní 2015 .